Ons kuier by mnr. Riaan Strydom van die Bokmakierie-boerderytrust op Krakeelrivier naby Joubertina. Hy is in 2018 aangewys as die Oos-Kaap se Jongboer van die Jaar en boer saam met sy broer, Mario, in die Langkloof met appels, pere, hoenders en varke. Die broers het op die grond wat hulle aanvanklik as ’n vrugteplaas geërf het, ’n topvleisproduksie-eenheid tot stand gebring. Hul produkte word aan handelaars selfs tot by George en Port Elizabeth versprei.